Käes on  hea aeg WSOP-huvilistele, kes ise Vegases ei käinud - nimelt on taas hakanud Main Eventi klipid pokertube'i ilmuma. Eelnevalt oli kokkuvõte ka $50 000 turniirist, aga põhiturniir on ikka põhiline magnet. Kindlasti pean ütlema seda, et minu jaoks on nendes kokkuvõtetes kommentaatoritel, kommentaaridel ja kõigel muul kõrvalisel vähemalt sama suur tähtsus kui pokkerimängul endal, sest näidatakse ju vaid huvipakkuvaid käsi või värvikaid mängijaid, ent kommentaatorid peavad kogu selle kompoti showbusinessi jaoks söödavaks tegema. Juba mõnda aega on WSOP teleülekannete ametlikud kommentaatorid olnud Lon McEachern ja Norman Chad ning mulle meeldivad nad väga - jutt jookseb ja on värvikas, mitte kuiv oddside ja/või mänguliste otsuste kommenteerimine; samas see on just see, mis paljudele pokkerihuvilistele ei meeldi ja ma ei suudaks olla selles suhtes suuremal eriarvamusel. Ei ole ju WSOP ülekanded (tegelikult ka kõik muud pokkerisaated) mingid õppevideod vaid televisiooni jaoks kokku lõigatud hetked ja situatsioonid, mis peavad edasi andma turniiri iseloomu ja ka üldist atmosfääri. Selles suhtes on WSOP telesaate produtsendid koos McEacherni ja Chadiga ikka superhead, sest vähemalt mulle jääb mulje, et Vegases on toimumas tõeline pokkeripidu, mitte tuim turniiridel grindimine.  Lisan, et ka teised prominentsed kommentaatorid nagu Gabe Kaplan, A. J. Benza, Vince Van Patten, Mike Sexton, Barry Tompkins, Michael Konik, Jesse May, Vicky Coren ja eks mõni ei tule kohe meelde ka, annavad samuti telesaatele  juurde palju enamat kui lihtsalt kommentaari stiilis "talle jagati need kaardid" ja "flop tuli see või teine". Paneme siia juurde veel sellised nimed nagu Leeann Tweeden ja Kara Scott ning pokkerishow on kohe märksa vaadatavam. Pean tunnistama, et kui ikka häid kommentaatoreid pokkerisaatel taga ei ole, ei meelita mind seda vaatama ka väga kuulsad mängijad, sest vaid mängijad ise pokkerist telemeelelahutust teha ei suuda.